Sagerne hober sig op, tidspresset og manglen på ressourcer er værre end nogensinde, og ifølge Politiforbundets fagblad er politiet i dyb krise. Hvordan ser du, Per Svanegaard Nielsen, som formand for Fyns Politiforening, og tillidsmand for betjentene i Fyns Politi, situationen?

- De tal fra maj, som har været fremme, holder også nogenlunde i dag. Ledelsen har efter sommerferien sat ekstra folk på afdelingen for økonomisk kriminalitet. Det sker, fordi vi har fået sager fra det landsdækkende center for økonomisk kriminalitet (under Rigspolitiet/red.), og der er en tidsfrist på, hvornår de skal være færdigefterforskede.

Hvor stort et problem er det med sagsbunkerne?

- Vi kan ikke se os ud af, hvordan vi skal nå i bund. Det er som at springe fra tue til tue, alt efter hvad politikerne dikterer os, hvad vi skal arbejde med. Det gør det svært for kollegerne at vide, hvor de skal arbejde i morgen. Er der kommet en ny politisk sag, vi skal have fokus på, bliver folk rykket derhen, og det er sådan, ledelsen er nødt til at prioritere. Men der bliver nødt til at være en prioritering af, hvad vi så ikke skal.